Kibar 47: Israɛll ned n zu
GES-Y raoã sẽn busd bũmb ning a fu-roogã pʋgẽ wã! Yaa fu-neer ne sãnem gilg la wanzuri la a sẽn busdã. A rɩka te-kãensã Zeriko. La yãmb ket n tẽra b sẽn da segd n maan bũmb ning ne Zeriko teedã bɩ?
B ra segd n yõog-b lame, la b tall sãnemã ne wanzuri wã n wa a Zeova sɛk-roogã pʋgẽ, tɩ b bĩng laogã bĩngr zĩigẽ. Dẽnd ra-kãnga ne neb nins sẽn be ne yẽ fotã zugã kɩɩsa Wẽnnaam, bala b zuu a teedo. Raoã yʋʋr la a Akã, la neb a taabã yaa a zakã rãmba. Bɩ d ges bũmb ning sẽn na n maane.
A Akã sẽn zu teedã poore, a Zozue tʋma neb tɩ b tɩ zab ne Ai tẽngã neba. La b ka tõog zabrã ye. Neb kẽer kiime tɩ sẽn kell-bã lebg n zoe. A Zozue sũurã sãama wʋsg t’a fõgen a neng tẽng n pʋʋs a Zeova n sok-a yaa: ‘Bõe yĩng tɩ fo bas tɩ woto paam tõndo?’
A Zeova leok-a lame yaa: ‘Yiki, Israɛll nebã kongame. B rɩka bũmb nins b sẽn da segd n yõogã, la bũmb ning b sẽn da segd n tall n wa mam sɛk-roogã pʋgẽ wã. B zuu fu-neer n solge. Yãmb sã n ka yiis nebã ne bũmb nins bãmb sẽn zuka yãmb sʋka, mam ka na n le zĩnd ne yãmb ye.’ A Zeova yeelame t’a na n wilga a Zozue ned ning sẽn maana woto wã.
A Zozue tigma nin-buiidã, t’a Zeova yãk a Akã nebã sʋka. A Akã yeela woto: ‘Sɩda, yaa maam n beege. Mam yãa fu-neer ne sãnem gilg la wanzuri. Bõn yõka maam, tɩ mam dɩk-b n wa bus m fu-roogã pʋgẽ.’
A Zozue sẽn tʋm tɩ b tɩ wʋk teedã n wa wã poore, a yeela a Akã yaa: ‘Yaa bõe tɩ fo bao yel-kãngã n kõ tõndo? Rũndã, a Zeova na n kɩtame tɩ toog paam foo.’ A Zozue sẽn gom woto n sa wã, Israɛll nebã fãa loba a Akã ne a zakã rãmb ne kug tɩ b ki. Woto wilgdame tɩ d pa segd n dɩk bũmb d sẽn pa so ye.
Rẽ poore, Israɛll nebã leb n tɩ zaba ne Ai nebã. So-kãnga, a Zeova sõnga a nin-buiidã tɩ b tõog zabrã.
Zozue 7:1-26; 8:1-29.
Sogsgo
- Rao ning sẽn busd teedã yaa ãnda, la ãnd dãmb la sẽn sõngd-a wã?
- Bõe yĩng tɩ bũmb ning a Akã ne a zaka rãmb sẽn maanã yaa wẽng wʋsgo?
- A Zozue sẽn wa n sok a Zeova n dat n bãng bũmb ning sẽn kɩt tɩ Ai nebã tõog Israɛll nebã, a Zeova leok-a lame tɩ bõe?
- B sẽn tall a Akã ne a zaka rãmb n ta a Zozue taoorã, bõe la b maan-ba?
- Bũmb ning sẽn paam a Akã wã zãmsda tõnd bõe?
Sogsg a taaba
- Karm-y Zozue 7:1-26.
Wãn to la a Zozue pʋʋsgã wilgd t’a ra tara zems-n-taar ne a Naandã? (Zoz. 7:7-9; Yɩɩl 119:145; 1 Zã 5:14)
Bõe la a Akã kibarã wilgda, la wãn to la woto keoogd tõndo? (Zoz. 7:11, 14, 15; Yel. 15:3; 1 Tɩm. 5:24; Heb. 4:13)
- Karm-y Zozue 8:1-29.
D sã n bãng tɩ tigingã ned n maan yel-wẽnde, bõe la tõnd segd n maane? (Zoz. 7:13; Maan. 5:1; Yel. 28:13)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn